runetrust/blame-folketinget-dk huggingface dataset:
Anni Matthiesen (V), 2023-05-10:
Jeg kan sige så meget til hr. Jacob Mark, at jeg heller ikke er typen, der bærer nag, og det tror jeg også at hr. Jacob Mark godt kan bekræfte.
Jeg har ikke styr på, hvem det er fra Venstre, der har været ude at sige en masse ting.
Jeg skal være ærlig og sige, at det har jeg ikke selv gjort.
Men så er jeg nødt til også at sige, at vi jo har fået en vurdering i forhold til det her beslutningsforslag, og med udgangspunkt i at det ifølge den vurdering ikke skaber mere sikkerhed for lærerne, har vi ud fra det taget beslutningen om, at vi vil gå en ny vej og få kortlagt tingene og komme videre, så vi forhåbentlig sammen kan nå frem til at styrke ytringsfriheden.
Jacob Mark (SF), 2023-05-10:
Jeg er bare nødt til sige, at det var præcis den samme vurdering, som vi fik ovre hos hr. Mattias Tesfaye, da han var justitsminister.
Det var præcis det samme, de sagde, og der var det præcis den samme tilgang fra regeringens side, hvor man sagde: Det her vil vi ikke blande os blande os i, af frygt for hvad det vil have af konsekvenser.
Men vi gør det jo for at passe på lærerne.
Altså, vi gør det jo for at skabe et sikkert og trygt undervisningsmiljø.
Og jeg kan ikke se, hvad det er for nogle forudsætninger, der har ændret sig.
Det er præcis det samme beslutningsforslag, som Venstre bakkede op om før valget.
Derfor står jeg sådan her og slår ud med armene.
Nanna Høyrup (ALT), 2023-05-10:
Jeg tror, at jeg blev misforstået der, for det gik mere på, at undersøgelsen stiller skarpt på de arbejdsbetingelser, som kan influere på censur eller selvcensur.
Det var egentlig det.
Og lige som en opfølgning vil jeg bare understøtte synspunktet om den effekt, der kan være, af, at vi laver den slags undersøgelser, både fordi de afdækker ikke bare eksisterende, men også ny viden, og fordi vi hele tiden holder os – hvad skal man sige – friske på, at der kan være ting, vi har overset.
Frederik Vad (S), 2023-05-10:
Første skridt i retning af at foretage sig noget, der bare tilnærmelsesvis kan mindske det her problem, er at begynde at tale ærligt om det.
Og argumentationen i dag er mere ærlig, end den har været nogen sinde.
Mette Thiesen (DF), 2023-05-10:
Jeg fristes til at sige: Gud fader bevares for en gang rundkredspædagogik!
Vi skal tale om tingene – nej, vi skal dælen dulme handle på tingene, og det er jo derfor, vi står her i dag.
Langt størstedelen af ordførerens tale var rigtig, rigtig fremragende.
Nej, det var et terrorangreb fra en muslimsk islamist, en terrorist.
Den syltekrukke, som ordføreren omtaler, har Socialdemokratiet desværre befundet sig i i mange år.
Man har syltet det her igennem mange, mange år.
Man har ikke villet gøre noget som helst ved det; man var ligeglad.
Og islams mørke har sænket sig over Danmark.
Hvorfor har vi en regering, som er fuldstændig ligeglad, som ingenting vil gøre, som bliver i syltekrukken og lukker øjnene?
Frederik Vad (S), 2023-05-10:
Jeg tror også, ordføreren skulle kende ministeren dårligt, hvis ordføreren tror, at det ikke er det, som ministeren mener.
Jeg vil så bare sige til det andet, at det her ikke er rundkredspædagogik.
Jeg har dykket meget ned i den franske undersøgelse, som staten har faciliteret, og som undersøger, hvordan det går med verdslighedsprincippet i de franske skoler.
Der kom en rapport her i starten af det nye år.
Den form for undersøgelse af, hvad der foregår i vores uddannelsessystem, faciliterer staten Danmark ikke i dag.
Det er det skridt, der bliver taget i dag, og det synes jeg er et væsentligt skridt.
Det har ikke noget med syltekrukke at gøre.
Så skulle vi bare møde tomhændede op og give en sludder for en sladder.
Mette Thiesen (DF), 2023-05-10:
Jeg beklager, at jeg hidkaldte de højere magter, men nogle gange er der ved gud brug for det – og nu kom jeg til at gøre det igen!
Jeg kan da også huske, at ordførerens minister her på området, da vedkommende var udlændingeminister, sagde, at islam skulle være en partner i det danske samfund.
Det mener vi i Dansk Folkeparti heller ikke det skal være, overhovedet ikke.
Islam skal ingen indflydelse have i det danske samfund.
Som jeg sagde før, har islams mørke desværre sænket sig over Danmark, fordi der har været ført en forfejlet udlændingepolitik, og Socialdemokratiet har befundet sig i en syltekrukke i rigtig lang tid.
Man har haft alle muligheder for at handle, også i den sidste regeringsperiode, og nu kommer man så med endnu en undersøgelse i forhold til det her problem.
Jamen prøv at høre her: Hvis man indskriver det her, og hvis man virkelig mener, at Muhammedkrisen er vanvittig vigtig – ordføreren siger jo alle de rigtige ting – hvorfor vil man så ikke sætte det på historiekanonen og dermed sende et meget klart signal om, at det her er ekstremt vigtigt, og det skal der undervises i, og hjælpe lærerne ved at have deres ryg derude og lave noget undervisningsmateriale, så man kan undervise i det?
Frederik Vad (S), 2023-05-10:
Jeg vil sige to ting.
For det første vil jeg sige, at i forbindelse med to ud af de tre elementer, der er i det her beslutningsforslag, er der sket en forandring, siden det blev diskuteret sidste gang.
For det andet vil jeg til det sidste om endnu en undersøgelse sige: Der er ikke blevet lavet en undersøgelse fra statens side af det her spørgsmål før, ikke mig bekendt.
Information lavede en undersøgelse for et par år siden, hvor de selv spurgte nogle historie- og samfundsfagslærere, hvordan de oplevede det, så der er noget.
Der er noget fra Ytringsfrihedskommissionen, som fru Inger Støjberg var inde på.
Den viden, som vi med det her skridt tilvejebringer for den danske befolkning og offentligheden, er ikke tilgængelig på den måde, som vi lægger op til her i dag.
Kim Edberg Andersen (NB), 2023-05-10:
Tak for det.
Og tak for talen.
Den var rigtig, rigtig god, men det var bare en gang grundig snak.
Nu har ordføreren jo selv taget op som spørgsmål, om det var det, vi tog det som, og ja, det var det.
Essensen i ordførerens tale er jo det her med, at regeringen har givet op, at Socialdemokratiet har givet op, for vi ved godt, at der er et sikkerhedsproblem, og vi ved godt, hvem det kommer fra.
Og fordi man i Socialdemokratiet er bange for at gøre noget ved det, skal vi undersøge, hvor mange steder det er et problem, i stedet for bare at begynde at håndtere det problem, vi allerede ved der er, for vi ved, at der er et problem.
Ordføreren startede selv talen med at fortælle om et problem med en bekendt fra hans egen valgkreds, så der er et problem, og vi ved, at der er lærere, der bliver truet.
Vi ved, at der er et problem, men vi skal lige analysere, hvor stort problemet er.
Den næste undersøgelse bliver så af, om det er geografisk spredt, og den næste igen af, om det er nogle med en bestemt hudfarve.
Og så kan vi lave de her undersøgelser i 40 år mere, alt imens vores lærere er bange for at undervise i noget, fordi staten ikke vil garantere deres ytringsfrihed.
Frederik Vad (S), 2023-05-10:
Der er mange steder, hvor det er uproblematisk at gøre det her.
Der er mange steder, hvor det er uproblematisk at gøre det, men hvor man fravælger at gøre det af nogle bestemte grunde.
Og så er der nogle steder, hvor det ikke er uproblematisk at gøre det.
I forbindelse med at man siger, at så kan vi bare vente 40 år mere på, at der sker noget, vil jeg sige, at jeg synes, at det her skridt er et nybrud, noget, som vi ikke har set før fra statens side.
Jeg vil også bare sige, at det jo også binder mit parti og Folketingets partier herinde til masten, i forhold til at den her diskussion skal fortsætte, og at vi bliver nødt til at finde nogle veje til at slå ring om de lærere og de ledere, som oplever det her som værende et stort problem.
Det starter med, at vi ikke bare finder ud af, hvor stort problemet er, men også, hvad problemet rummer.
Volden er jo en ting, men hvad med alt det, der handler om det ikkesynlige, altså det usynlige pres, forældrepres, kollegernes reaktioner, ledernes opbakning?
Det er jo det, vi skal have frem i lyset.
Kim Edberg Andersen (NB), 2023-05-10:
Vi skal slå ring om de lærere, der allerede nu bliver truet.
Hr. Frederik Vad og jeg kan lave en lynundersøgelse.
Vi kan jo melde os som de første folketingsmedlemmer, der simpelt hen går ud og peger nogle af dem ud.
Vi kan nok godt finde nogle skoleområder, hvor det med sikkerhed ville være rigtig ildeset, hvis vi to gik ud og underviste sammen i ytringsfrihed.
Så laver vi lige en voxpop om det, og så kan vi komme videre.
Morten Messerschmidt (DF), 2023-05-10:
Nej, det virkelig forstemmende er det argument, som hr. Frederik Vad bruger til sidst.
Når man ikke vil stemme for det her, er det, fordi man er bange for volden.
Det er jo det, der er det gedigne svigt, og det er der, hvor Socialdemokratiet og hr. Frederik Vad trækker på den historiske hammel, som man har haft helt tilbage fra Viggo Hørup og ja, under krigen – at man dukker nakken, når der er trusler om, at det bliver hårdt.
Det vil ikke blive glemt.
Frederik Vad (S), 2023-05-10:
Socialdemokratiet modtager det her forslag på en anden måde, end vi gjorde sidste gang.
Jeg vil sige til hr. Morten Messerschmidt, at det nemmeste at foretage sig i sådan et rum her, hvis man gerne vil putte den her diskussion i en syltekrukke, jo ville være at komme med ingenting.
Men Socialdemokratiet kommer med noget i dag, og det handler om, at vi er nødt til at få undersøgt problemets omfang med censur og selvcensur.
Vi er nødt til at få et fundament at stå på i den videre diskussion af det her spørgsmål, for det er et meget vigtigt spørgsmål.
Mattias Tesfaye (S), 2023-05-10:
Først og fremmest synes jeg, det er en misforståelse af, hvad politik er for noget.
Politik er ikke altid, at man vedtager nye paragraffer i en Folketingssal.
Det er ikke sikkert, at det trækker de store overskrifter i aviserne, men måske er det faktisk nogle gange der, resultaterne kommer.
Med det har jeg ikke sagt, at der ikke på et eller andet tidspunkt kan komme en lovændring.
Men det, vi forholder os til i dag, er et beslutningsforslag, som pålægger regeringen at udarbejde noget undervisningsmateriale og at tilføje et bestemt punkt til historiekanonen, og det kan vi ikke støtte.
Helena Artmann Andresen (LA), 2023-05-10:
Jeg er selv blevet undervist i krisen, og det var der, det virkelig gik op for mig, hvor meget man egentlig skal sætte pris på vores ytringsfrihed.
Og jeg er glad for, at jeg har fået en apolitisk fortælling om Muhammedkrisen.
Så jeg synes, at ministeren burde svare på, om han ikke mener, at alle danske børn fortjener at få den her fortælling om Muhammedkrisen og at blive undervist i den.
Mattias Tesfaye (S), 2023-05-10:
Jeg ville i hvert fald synes, det var mærkeligt at blive 18 år i Danmark og aldrig have hørt om det, og jeg synes, det er en fuldstændig naturlig del af det at undervise i den danske folkeskole – det kunne være i historiefaget, men det kan sådan set også være i andre fag.
Helena Artmann Andresen (LA), 2023-05-10:
Okay, tak.
Så kan jeg ikke se, hvorfor du ikke vil stemme for det her beslutningsforslag.
Altså, Danmarks Lærerforening har selv været ude at sige, at det er godt og vigtigt, at man bliver undervist i Muhammedkrisen, men at de ikke selv har turdet at tage skridtet og få udviklet noget undervisningsmateriale om den.
Så er det ikke vores ansvar herindefra – for elevernes skyld, for lærernes skyld, og for at vi bekæmper voldsmandens vetoret?
Mattias Tesfaye (S), 2023-05-10:
Jeg tror, det er vigtigt at slå fast, at der findes undervisningsmateriale om det og, så vidt jeg har hørt, velfungerende undervisningsmateriale, som faktisk bliver brugt.
Så jeg ser ikke noget behov for, at staten så oven i det også skal lave sit eget.
Morten Messerschmidt (DF), 2023-05-10:
Det var en meget underlig tale, hr. Frederik Vad holdt dér.
Først må jeg sige, at det her jo ikke handler om, om Socialdemokratiet hopper op i syltekrukken.
Det her handler om, hvorvidt man har en plan om at komme ud af syltekrukken, hvor man altså har befundet sig i de seneste, ja, i hvert fald 15-18 år.
De første, 90 pct., tror jeg, af hr. Frederik Vads tale
var jo fremragende.
Han lød jo virkelig som en dansk mand, der kæmpede for sagen og alt det, Danmark bygger på.
Problemet var så de sidste 10 pct., der lød som Scavenius under krigen om, at: Uha, reaktionen fra de store masser, de voldelige typer – dengang var det Tyskland; nu er det så de radikale muslimer – kan vi ikke se igennem fingre med.
Der synes jeg bare, det relevante spørgsmål så må være, hvor meget pres Socialdemokratiet kan acceptere.
Hvor mange trusler skal man fremsætte, før Socialdemokratiet mener, at vi skal vige bort fra de frihedslyse skanser, som vort folk bygger på, som jeg tror hr. Frederik Vad har sunget her for en 10 dage siden?
Frederik Vad (S), 2023-05-10:
Det er jo ikke så enkelt, som ordføreren gør det til.
Man kan godt argumentere for, synes jeg, at det, at vi står herinde i salen og giver en rygdækning, ikke nødvendigvis i praksis vil føre til, at mange lærere får en reel fysisk rygdækning.
Jeg synes, det er for enkelt sat op, sådan som ordføreren gør det.
Karina Adsbøl (DD), 2023-05-10:
Det må jeg bare sige.
Det undrer mig dybt.
Regeringen har jo ikke handlet.
Ordføreren står på talerstolen og siger: Regeringen har nu handlet.
Gør det ikke lidt ondt på ordføreren, at ordføreren skal stemme det her forslag ned?
Frederik Vad (S), 2023-05-10:
Det gør mig ondt, at vi overhovedet har denne diskussion.
Jeg vil sige, at jeg synes, man skulle hæfte sig noget mere ved den ærlighed, der er i modtagelsen af det her.
Det mener jeg er en ret signifikant udvikling i forhold til modtagelsen af den her diskussion.
Og så synes jeg, man skal hæfte sig ved, at vi binder os til masten på, at vi kommer til at lave en kortlægning, som jeg mener er enestående i danmarkshistorien.
Jeg mener ikke, at staten før på den her måde har forsøgt at komme til bunds i det her problem.
Alex Ahrendtsen (DF), 2023-05-10:
Hr. Henrik Vad holdt en glimrende tale.
Jeg forstår ikke, hvorfor han griner.
Undskyld, hr. Frederik Vad holdt en glimrende tale med en god analyse, som jeg faktisk var enig i.
Det er så lidt underligt, at Socialdemokratiet ikke tilslutter sig beslutningsforslaget, men lad det ligge.
Jeg interesserer mig lidt for den kortlægning af censur og selvcensur i skolen.
Hvad kommer det konkret til at betyde for lærerne, når vi har den kortlægning, og hvordan vil sikkerheden for den enkelte lærer konkret være forbedret, efter at vi har fået den kortlægning?
Frederik Vad (S), 2023-05-10:
Jeg står totalt ved hvert et ord, ordføreren lige har læst op – stadig væk.
Det må jeg bare sige.
Jeg mener, at uddannelsessystemet skal bruges til at klæde unge på til åndeligt at kunne forsvare det liberale oplysningssamfund på alle niveauer, ikke kun i grundskolen, men også i gymnasiet, hvor jeg inden for bare de sidste 24 timer har hørt om lignende udfordringer, på vuc, på læreruddannelsen, på universitetet.
Det mener jeg er vigtigt, og jeg mener, at – hvad skal man sige – hele vores kulturkreds har sovet i timen generelt i forhold til at klæde kommende generationer på til at forsvare det, der ligger i vores kultur.
Så jeg står totalt på mål for de synspunkter, ordføreren læser op.
Alex Ahrendtsen (DF), 2023-05-10:
Vores bud er jo, at staten garanterer lærernes sikkerhed ved f.eks. at stå for undervisningen i Muhammedtegningerne.
Ville ordføreren være med til at sikre lærernes sikkerhed gennem statens skærmning, efter at vi har fået sådan en kortlægning?
Frederik Vad (S), 2023-05-10:
Altså, jeg kan sige, at Socialdemokratiet jo ikke kommer til at sige: Nu har vi lavet en kortlægning, og så er det bare fint nok; så kan vi gå videre til næste emne.
Som ministeren også var inde på, er vi meget åbne over for at tage yderligere initiativer på forskellige niveauer, og det tror jeg sådan set også vil blive resultatet.
Nanna Høyrup (ALT), 2023-05-10:
Jeg er ret nysgerrig på den her kortlægning, og jeg skal da være den første til at sige, at jeg som pædagog har været underlagt mange kortlægninger, og at det kan være lidt udfordrende.
Men når ordføreren siger, at lige det her ikke er blevet gjort før, så kunne jeg da være nysgerrig på, om man tager i betragtning, hvordan lærernes arbejdsbetingelser spiller ind i forhold til at have overskuddet til at tage de her svære emner op.
Frederik Vad (S), 2023-05-10:
Det sidste kan jeg ikke svare på, men jeg synes, at hr. Alex Ahrendtsen fra Dansk Folkeparti skal stemple ind og være med til at påvirke, hvordan man kunne skrue sådan noget sammen.
Det er ikke noget, der vil blive syltet; det er noget, der vil ske.
Jeg synes da, at der er enormt mange ting, man kan tage fat i, f.eks. hvad forholdet er mellem frygten for den personlige sikkerhed og så den dyne af modstand, man kan møde fra sine kolleger, som måske af politiske grunde eller ud fra misforstået tolerance ønsker at skåne eleverne for sådan en type diskussion.
Karina Adsbøl (DD), 2023-05-10:
Tak for det.
Ordføreren sagde, at voldsmandens veto er en realitet, men det er jo, fordi ordføreren giver voldsmanden vetoret.
Senere står der: »Vi bliver nødt til at vågne op nu.
Lad os få en kulturpolitik, der ansporer til at stå vagt om ytringsfriheden og slår økonomisk og politisk ring om dem, der gør det.
Lad os bruge uddannelsessystemet til offensivt og åbent at klæde unge på til at forstå og stå op.
Lad os i Europa og resten af den frie verden koordinere en fælles åndskamp for ytringsfriheden.«
Jeg ved ikke, om ordføreren kan genkende de ord.
De er fra et debatindlæg, ordføreren selv har skrevet.
Jeg vil bare høre ordføreren: Hvad skete der?
Hvad skete der?
Skal vi ikke længere bruge uddannelsessystemet?
Hvad skete der for ordføreren?
Hvorfor er ordføreren ikke længere enig i sit eget debatindlæg?
Mikkel Bjørn (DF), 2023-05-10:
Tak for det.
Ordføreren nævner jo meget bramfrit i sin tale, at det simpelt hen er frygt, der er begrundelsen for, at man ikke vil stemme for det her forslag, og regeringens initiativ er så at undersøge problemet.
Men hvis løsningen er en undersøgelse, kan resultatet jo ikke blive andet, end at vi ikke kommer til at gøre noget.
For hvis undersøgelsen viser, at der ikke er et problem, så er der jo ingen grund til at gøre noget, og hvis undersøgelsen viser, at der er et omfattende og altomsluttende problem, så er der jo bare endnu mere grund til at være bange og dermed endnu mere grund til ikke at gøre noget.
Så resultatet kan jo ud fra den argumentation kun blive, at vi overhovedet ikke skal gøre noget.
Så vil jeg spørge ministeren ind til, at ministeren fra talerstolen nævner, at det ikke nødvendigvis er lovgivning, der er behov for, at der måske bare er brug for, at man sidder og snakker lidt med forældrene om, hvordan man taler om de her problemer.
Tror ordføreren, at en mand som eksempelvis Samuel Paty, der fik hugget hovedet af på åben gade, havde kunnet undgå det, hvis han bare havde talt lidt med forældrene om, hvordan man eventuelt kunne tale om det her problem?
Frederik Vad (S), 2023-05-10:
Selvfølgelig tror jeg ikke på det sidste.
Men jeg vil bare sige, at der er manglende viden, især om det, der handler om den sådan ikkematerielle del af vores samfund, altså det, der ikke handler om uddannelse, arbejde og bolig, men det, der handler om ytringsfrihed, og det kunne også være seksualmoral, undervisningsfrihed, altså alle mulige ting.
Der har vi stadig væk huller i vores viden.
Diskussionen i forbindelse med f.eks. Kommissionen for den glemte kvindekamp, som Holbæks meget dygtige socialdemokratiske borgmester stod i spidsen for, blev hældt ned af brættet på nul komma nul fem, fordi rigtig mange kom ud af busken og sagde: Vi ved ikke noget, vi ved ikke noget, hvor er vidensgrundlaget?
Det tror jeg kan flytte den her diskussion fremad, og det kan godt være, at ordføreren ikke tror på det.
Men det tror jeg på.
Mikkel Bjørn (DF), 2023-05-10:
Det er jo meget fint med en kortlægning.
Men udfordringen er jo bare, at der sidder skolelærere derude i dag, som vi ved ikke tør undervise i det her emne, fordi de frygter for deres liv.
Hvad er det for nogle konkrete initiativer, der skal være med til at sikre deres tryghed og ytringsfrihed i klasselokalet?
Det er jo ikke en undersøgelse.
Det er jo konkrete initiativer.
Frederik Vad (S), 2023-05-10:
Vi skal kortlægge omfanget, men som ministeren også var inde på, er der jo faktisk blevet taget initiativer, siden vi havde den sidste debat her i Folketingssalen.
Vi skal jo finde ud af, hvordan det her kan håndteres på den bedste måde, og jeg deler ministerens ord om, at noget måske kan gennemføres med lovgivning, men at der altså også er noget, der handler om kulturen.
Hvad er det for en kultur, de kommende skoleledere kommer ud på skolerne med, eller de lærere og pædagoger, der kommer ud af professionshøjskolerne?
Har de et åndeligt fundament at stå på, som de er trygge ved?
Vil de gå ind i de her diskussioner ude lokalt?
Alt det der er jo også en del af det, og det vil sige, at noget handler om lovgivning, og at noget også handler om kultur.
Jacob Mark (SF), 2023-05-10:
Tak for talen, som jeg synes var rigtig god.
Først vil jeg bare lige opfordre til, at man, på trods af at man går op i debatten, taler ordentligt.
Jeg synes ikke, det var ordentligt at sammenligne med Scavenius.
Nej, jeg synes bare, det er en vigtig debat, og jeg synes, vi skal være ordentlige.
Når det så er sagt, er der en ting, jeg gerne vil spørge om.
Ministeren sagde, at han ikke tror på, at vi kommer en millimeter nærmere, at lærere føler sig trygge, hvis det samlede danske Folketing siger, at det her er et emne, alle lærere skal igennem.
Nogle gange synes jeg, det letteste er lige at bruge snusfornuften og spørge: Er det egentlig rigtigt?
Holder det?
Der vil jeg gerne spørge ordføreren: Hvilken lærer er mest tryg – den lærer, der som 1 lærer ud af 20 står alene og har valgt at undervise i Muhammedkrisen på en dansk folkeskole, eller den lærer, der som 1 af 19 ud af 20 står og underviser i Muhammedkrisen på en folkeskole og har et sammenhold med alle de andre lærere at knytte sig til?
Hvem er mest tryg?
Frederik Vad (S), 2023-05-10:
På den måde, ordføreren fremlægger det, ville mit bud være, at det var den sidste lærer, der var mest tryg.
Jeg er ret sikker på, hvis man gennemførte det her, ville der være nogle, der ville opleve mere tryghed.
Vurderingen er bare, at der nok også er nogle derude, der vil opleve det modsatte – at der er nogle, der vil opleve, at det vil blive politiseret, blive talt ind i en eller anden udlændingepolitisk eller værdipolitisk diskussion herinde i Folketingssalen.
Men som ordføreren fremlægger det nu, ville min logik tilsige, at det var læreren i det sidste eksempel, som ville være mest tryg.
Jacob Mark (SF), 2023-05-10:
Man kan godt sige det der med, at det vil blive politiseret, men det er jo politiseret.
Det er jo et kæmpe vigtigt emne.
Og det er jo dem, der er imod at tale om ytringsfrihed, at tale om svære emner eller i hvert fald noget, som de synes er svært, som politiserer det.
Hvorfor så ikke beslutte at gøre det?
Det er jo det, forslaget handler om.
Frederik Vad (S), 2023-05-10:
Jeg tror, det var ministeren, der i sin tale brugte udtrykket, at det der med at være modig på andres vegne er et dilemma.
Og det her er enormt dilemmafyldt.
Men med de vurderinger, der ligger til grund for Socialdemokratiets stillingtagen her – også myndighedsvurderinger af sikkerhedstruslen – er vi bare nået frem til, at vi ikke kan se, at det her forslag vil gøre en positiv forskel for sikkerheden derude.
Vi håber så, at det, vi kommer med i stedet for, kan flytte diskussionen et andet sted hen og give os et bedre grundlag at tale om det her på.
Det må vi jo se på.
Nu kan jeg ikke love, at det, vi kommer til at gøre, er noget, der en til en minder om det, man har gjort i Frankrig, men noget af det, man gør i Frankrig, er, at man laver de her kortlægninger sådan rimelig ofte med fokus på nogle af de elementer, vi også er inde på i dag.
Det er med til at skabe en ret vigtig diskussion i Frankrig, både om, hvem den franske nation selv er, men også hvordan man håndterer nogle af de her udfordringer i det franske skolevæsen, og det er noget af det, som jeg som ordfører for Socialdemokratiet håber at vi kan trække med ind i en dansk kortlægning.
Det her er så vigtigt, så mon ikke vi kan gøre det på en måde, så lærerne har overskud til at deltage i det.